Seramai 150 pelatih sukarelawan dari seluruh negara hari ini mendaftar di Kem Rejimen 515 Askar Wataniah, Kuala Lumpur bagi menyertai Program Latihan Khidmat Negara (PLKN) 3.0, yang kembali dilaksanakan selepas tujuh tahun dimansuhkan.

Para pelatih tiba di kem seawal jam 7.30 pagi bersama ahli keluarga yang hadir memberikan sokongan. Proses pendaftaran berlangsung dari jam 7 pagi hingga 11 pagi dalam suasana mendung, menandakan permulaan fasa baharu dalam program latihan belia negara itu.

PLKN 3.0, yang kini dalam tempoh percubaan, melibatkan peserta berusia antara 18 hingga 25 tahun dan akan berlangsung selama 45 hari sehingga 25 Februari. Latihan ini menggabungkan elemen ketenteraan dan kenegaraan bagi membentuk disiplin, daya tahan serta semangat patriotisme dalam kalangan belia Malaysia.

Pelaksanaan semula program ini dijalankan secara berperingkat dengan matlamat utama untuk memupuk perpaduan nasional, meningkatkan jati diri, serta membekalkan peserta dengan kemahiran dan ketahanan dalam menghadapi cabaran hidup.

PLKN 3.0 dijangka memberi impak positif dalam melahirkan generasi muda yang lebih berdaya saing, berdisiplin, dan bersedia menyumbang kepada pembangunan negara.

Sumber: BERNAMA
#MediaSelangor #plkn3.0 #plkn2025